Ritratt minn Flimkien Magazine .td_uid_2_60f14bfacbebd_rand.td-a-rec-img{text-align:left}.td_uid_2_60f14bfacbebd_rand.td-a-rec-img img{margin:0 auto 0 0} Il-pittur beda jħabbel rasu. Il-ġrajja taż-żjara tal-Anġlu lil Marija kien diġà pittirha diversi drabi oħra qabel. Pitturi oħrajn kienu għamluha wkoll. Kif seta' jagħmilha differenti din id-darba? Dak il-pittur ma kien ħadd ħlief Fra Giovanni da Fiesole, magħruf aħjar bħala Fra Angelico, Patri Dumnikan. Kien diġà laħaq l-aqwa tiegħu bħala pittur, meta fl-1437 il-bankier Cosimo de' Medici qabbad lil Fra Angelico jsebbaħ il-ħitan tal-Kunvent ta' San Mark f'Firenze. Xeni oħra ta' Fra Angelico dwar l-Annunzjazzjoni jinstabu fil-Mużew Prado ta' Madrid, u fil-Mużew ta' Cortona, fit-Toscana. F'dawn il-pitturi ta' qabel Fra Angelico kien daħħal ħafna l-aspett ta' regalità u grandjożità billi fl-ilbiesi uża ħafna l-kulur tad-deheb u ċertu tip ta' ikħal li seta' jiġi akkwistat biss minn irħam mitħun, jissejjaħ lapis lazuli, prezzjuż ħafna u disponibbli biss minn eluf ta' mili bogħod fl-Afganistan. Din id-darba ried mod ieħor. L-ewwel: sempliċità Biex jagħmel ix-xena differenti mis-soltu, Angelico ġewh f'moħħu xi ideat. L-ewwel ħaġa kienet li neħħa għalkollox il-maestożità u r-regalità. Meta tqabbilha ma' dik li hemm fil-Prado u f'Cortona, mill-ewwel tinduna li Angelico neħħa d-dijademi tad-deheb li kien għamel ma' ras il-personaġġi, u neħħa wkoll l-ilbies regali ta' Marija, u kull dekorazzjoni żejda fl-art jew fil-purtieri. Neħħa wkoll ix-xena ta' Adam u Eva jitkeċċew mill-Għeden li dehru fil-pitturi ta' qabel. Fra Angelico din id-darba ried jiffoka fuq l-intimità ta' dak id-djalogu silenzjuż li kien għaddej bejn għajnejn Marija u għajnejn l-Anġlu. Il-ħarsa ta' bejniethom hija fil-fatt il-qofol tal-laqgħa tagħhom. Il-kuluri żammhom taħt kontroll, ħlief fil-ġwienaħ tal-anġlu.. It-tieni: il-perspettiva Fra Angelico ried li l-affresk iħalli l-akbar impatt possibbli fuq min jarah. Dan l-affresk kellu jiġi fuq ħajt li trid titla' għalih minn taraġ li l-patrijiet kienu jitilgħu minnu huma u sejrin fid-dormitorju. Għalhekk il-perspettiva li ħoloq Fra Angelico setgħet tħalli impatt akbar fuq min ikun tiela' t-taraġ. It-tielet: it-tieqa Ma hemmx dubju li Fra Angelico kien jaf sew il-prinċipji tal-perspettiva ġeometrika li Filippo Brunelleschi kien introduċa ftit snin qabel – partikolarment il-mod kif il-linji inviżibbli fix-xena jingħaqdu f'punt 'il bogħod fl-isfond, liema punt jissejjaħ "vanishing point". Il-kolonni u dawk il-linji suwed lejn is-saqaf ikomplu joħolqu l-perspettiva. Imma Angelico għażel din il-perspettiva biex jiġbdilna għajnejna lejn it-tieqa mbarrata bil-ħadid li hemm mal-ħajt wara Marija. U biex ikompli jkabbar l-effett, Fra Angelico poġġa l-"vanishing point" tal-affresk f'punt lil hinn mill-ħadid tat-tieqa żgħira. Terġa' wkoll, it-tieqa tinstab f'kamra żgħira u vojta fuq wara, qisha "sancta sanctorum". Għalfejn imbarrata? B'din it-teknika, Fra Angelico ried li min jitla' t-taraġ u jersaq lejn l-affresk ikollu għajnejh attirati lejn dak il-punt li jinsab imbarrat imma fl-istess ħin punt li jissepara d-dinja tagħna minn dik ta' hemm barra. Stabbilixxa punt ta' ħruġ mix-xena (it-tieqa) imma fl-istess ħin ma riedx iħallina nippenetraw minnha. Iġiegħlek tħossok li anki jekk tħossok inkapaċi tgħaddi minn dak l-ispazju fiżikament … xorta waħda tista' tagħmel hekk b'qalbek. Il-Ġnien magħluq X'ried jgħid bih Fra Angelico dan il-logħob bit-tieqa mbarrata? Lil hinn mit-tieqa jidher ġnien magħluq minn kullimkien. Dak iż-żmien il-motif ta' ġnien magħluq, "hortus conclusus", kien simbolu li minn naħa kien ifakkar fil-Ġnien tal-Għeden li ntilef bid-dnub ta' Adam, u min-naħa l-oħra jfakkar fil-purità invjolabbli ta' Marija Immakulata. Għalhekk meta Fra Angelico pprova jiġbidna lejn dak il-ftuħ fin-naħa ta' wara tal-ħajt, huwa kien qed jipprova jġegħilna nikkuntemplaw propju dak li hu impenetrabbli. Neħħi dik it-tieqa mill-affresk, u l-impatt li ried Fra Angelico jispiċċa kollu. U l-importanza tat-tieqa mbarrata tkompli tidher mill-fatt li din tinstab fil-ħarsa li hemm bejn Marija u Gabrijel. Kieku kellek tneħħiha mill-affresk, jew tkaħħalha kollha, jew tgħattiha b'purtiera, l-affresk jitlef il-maġija ottika kollha tiegħu. Fin-naħa ta' isfel nett, Fra Angelico daħħal sentenza bil-Latin: "Meta tasal quddiem ix-xbieha tal-Verġni Immakulata, tibqax għaddej bla ma tkun għedt Sliema ". Suġġeriment tajjeb għalina wkoll. Tista' tara l-verżjoni diġitali ta' FLIMKIEN billi tagħfas hawn. .td_uid_3_60f14bfacc342_rand.td-a-rec-img{text-align:left}.td_uid_3_60f14bfacc342_rand.td-a-rec-img img{margin:0 auto 0 0}